CELEX: C2004/262/60
Language: lv
Date: 2004-10-23 00:00:00
Title: Lieta T-271/04: Prasība pret Eiropas Kopienu Komisiju, ko Citymo S.A. iesniedza 2004. gada 5. jūlijā

23.10.2004   
            
            
               LV
            
            
               Eiropas Savienības Oficiālais Vēstnesis
            
            
               C 262/31
            
         Prasība pret Eiropas Kopienu Komisiju, ko Citymo S.A. iesniedza 2004. gada 5. jūlijā
   (Lieta T-271/04)
   (2004/C 262/60)
   tiesvedības valoda – franču
   Eiropas Kopienu Pirmās instances tiesā 2004. gada 5. jūlijā izskatīšanai ir iesniegta prasība pret Eiropas Kopienu Komisiju, ko cēla Citymo S.A., nodibināta Briselē, kuru pārstāv Pierre Van Ommeslaghe un Isabelle Heenen, advokāti, kas norādījuši adresi Luksemburgā.
   Prasītājas prasījumi Pirmās instances tiesai ir šādi:
   
               —
            
            
               atzīt, ka atbildētājas līgumiskā atbildība ir iestājusies pašas atbildētājas vainas dēļ un piespriest atbildētājai samaksāt prasītājai 27 330 577,77 eiro, kas atbilst aprēķinātajam zaudējumu apmēram, kā arī likumiskos procentus, kas piemērojami Beļģijā (pašlaik 7 %), no prasības pieteikuma iesniegšanas dienas līdz faktiskās samaksas dienai; šī summa iztiesāšanas gaitā var tikt pielāgota, to palielinot vai samazinot;
            
         
               —
            
            
               pakārtoti, atzīt, ka Kopienai, ko pārstāv Komisija, iestājas atbildība, un piespriest Komisijai samaksāt 20 589 332,22 eiro kā nodarīto zaudējumu atlīdzību, kā arī nokavējuma procentus par šo summu no dienas, kad tiks taisīts spriedums, līdz faktiskās samaksas dienai ar procentu likmi 6 %; šī summa iztiesāšanas gaitā var tikt pielāgota, to palielinot vai samazinot;
            
         
               —
            
            
               piespriest Komisijai atlīdzināt izdevumus.
            
         Pamati un galvenie argumenti
   Prasītāja apliecina, ka ir noslēgusi nomas līgumu ar Komisiju, kura priekšmets ir ēka Briselē un kuras platība ir 16 954 m2. Komisija pat ir devusi piekrišanu tam, ka nomnieks pasūta vajadzīgos telpu iekārtošanas darbus.
   Tomēr līdz 2003. gada 1. novembrim, dienai, kad stājās spēkā nomas līgums, Komisija norādīja, ka nav paredzējusi ne pieņemt iznomāto īpašumu, ne arī atlīdzināt prasītājai par jau pasūtītajiem darbiem.
   Savu prasījumu pamatojumam prasītāja norāda, ka
   
               —
            
            
               kaut arī Komisija minēto nomas līgumu oficiāli neparakstīja, tas pusēm bija saistošs, jo saskaņā ar Beļģijas tiesībām līgumam pietiek tikai ar pušu vienošanos, formalitātes nav nepieciešamas;
            
         
               —
            
            
               Komisijas atbildība iestājas sakarā ar tās atteikšanos līgumu pildīt.
            
         Prasītāja lūdz atcelt līgumu Komisijas vainas dēļ, piemērojot Beļģijas Civilkodeksa 1.184. pantu, un piespriest Komisijai atlīdzināt zaudējumus, kas rodas sakarā ar šo atcelšanu.
   Pakārtoti, tad, ja Pirmās instances tiesa neatzītu, ka minētais līgums ir noslēgts, prasītāja uzskata, ka Komisija būtu vainojama ārpuslīgumiskā pārkāpumā saistībā ar sarunu izbeigšanu. Šajā sakarā tā norāda, ka atbildētājas rīcība ir pretrunā labai ticībai, aizskarot Citymo tiesisko paļāvību sarunu gaitā par līguma slēgšanu un ļaujot tai domāt, ka līgums tiks noslēgts, lai pēc tam atteiktos no minētā līguma, godīgi nepaziņojot otrai pusei par savu attieksmes maiņu.